বিশ্বকাপে সার্বিয়ানদের অসম্মানের অভিযোগে সুইস ফুটবলারদের বিরুদ্ধে তদন্ত - Kolkata24x7 | Read Latest Bengali News, Breaking News in Bangla from West Bengal's Leading online Newspaper
Home খেলা World Cup 2018 বিশ্বকাপে সার্বিয়ানদের অসম্মানের অভিযোগে সুইস ফুটবলারদের বিরুদ্ধে তদন্ত
মস্কো: বিতর্কের রেশ চলছেই৷ রুশ বিশ্বকাপে ক্রমশ চেপে বসছে রাজনৈতিক রঙের প্রলেপ৷ মিশরীয় তারকা মহম্মদ সালাহকে চেচনিয়ার সাম্মানিক নাগরিকত্ব প্রদান ঘিরে আলোড়ন ছাড়িয়েছে৷ এবার জাতিগত বৈরিতার প্রসঙ্গে বিতর্কে জড়ালেন দুই সুইস ফুটবলার সাকা ও সাকিরি৷ অভিযোগ, সার্বিয়ার-সুইজারল্যান্ড ম্যাচ জয়ের পর এই দুই সুইস ফুটবলার যে ‘ঈগল’ চিহ্ন দেখিয়েছেন তাতে প্রতিদ্বন্দ্বীদের অপমান করা হয়েছে৷ বিষয়টি খতিয়ে দেখতে ফিফার তরফে তদন্ত শুরু হচ্ছে৷ রুশ সংবাদসংস্থা তাস সহ বিভিন্ন আন্তর্জাতিক সংবাদ মাধ্যম জানাচ্ছে এই খবর৷
সাকা ও সাকিরি দুজনেই আলবেনিয়ান বংশোদ্ভূত৷ অভিযোগ, তাঁরা ইচ্ছাকৃতভাবেই বিজয় উল্লাস দেখাতে গিয়ে আলবেনিয়ার জাতীয় পতাকায় থাকা ঈগলের চিহ্নকে হাতের অঙ্গভঙ্গিতে প্রকাশ করেছেন৷ এই ধরণের উল্লাস ঘিরে সার্বিয়া ক্ষুব্ধ৷ কারণ দ্বিতীয় বিশ্বযুদ্ধের পরেই কমিউনিস্ট সোভিয়েত শিবিরে থাকা যুগোশ্লোভিয়ার সঙ্গে কূটনৈতিক সম্পর্ক ছিন্ন করেছিল আলবেনিয়া৷ শীতল যুদ্ধের আবহে সেই সম্পর্ক ক্রমেই জটিল হয়েছে৷
গত ২২ জুন সার্বিয়া বনাম সুইজারল্যান্ডের ম্যাচ ছিল কালিনিনগ্রাদে৷ সুইসরা ২-১ গোলে সার্বিয়ানদের পরাজিত করে৷ সেই ম্যাচে গোল করেই দুই সুইস ফুটবলার ঈগল চিহ্ন দেখান৷ কেন তাঁরা এমন কাণ্ড ঘটালেন সেই দাবি তুলে সার্বিয়ার অভিযোগ, অযথা দর্শকদের ভাবাবেগে আঘাত করেছেন দুই আলবেনীয় বংশোদ্ভূত সুইস ফুটবলার৷
এদিকে বিতর্ক আরও একটি বিষয়ে৷ সেই ম্যাচেই সুইস ফুটবলার সাকিরি যে বুট পরেছিলেন তার রং সুইজারল্যান্ড ও কসোভোর পতাকা ছিল৷ ম্যাচের পরেই সার্বিয়া ফুটবল অ্যাসোসিয়েশন ফিফার কাছে অভিযোগ দায়ের করে৷ তাতে বলা হয়েছে,দুই সুইস খেলোয়াড় ইচ্ছে করেই সার্বিয়ানদের অপমান করেছেন৷ সেই অভিযোগ খতিয়ে দেখছে ফিফার তদন্তকারী দলটি৷ ২০০৮ সালে সার্বিয়া থেকে ছিন্ন হয়েছে কসোভো৷ পরে তারা ফিফা তালিকাভুক্ত হয়৷
নব্বই দশকের শেষে এসে তীব্র জাতিগত সংঘর্ষ রক্তাক্ত হয় যুগোশ্লাভিয়া৷ এর জেরে টুকরো হয় সেই দেশ৷ তৈরি হয় সার্বিয়া-মন্টেনগ্রো, ক্রোয়েশিয়া, স্লোভেনিয়া, ম্যাসিডোনিয়া, বসনিয়া-হারজেগোভিনার মতো রাষ্ট্র৷ একাধিক রাষ্ট্রে ভেঙে গেলেও পূর্বতন যুগোশ্লোভিয়ার অভ্যন্তরে যে জাতিগত সমস্যা ছিল সেটা থেকে গিয়েছে৷ এর পাশাপাশি আলবেনিয়ার সঙ্গে সার্বিয়ার সম্পর্ক উন্নয়নের চেষ্টা হলেও তাতে তেমন কিছু অগ্রগতি হয়নি৷ সেই রেশ ধরেই কি দুই আলবেনিয়ান বংশোদ্ভূত সুইস ফুটবলার সার্বিয়ানদের অপমান করেছেন ? উঠছে এমন প্রশ্ন৷ কে তাঁরা আলবেনিয়ার পতাকায় থাকা ঈগল চিহ্ন দেখালেন সেটা জানতে চায় ফিফা৷
Shaqiri & Xhaka
Previous articleপ্রধানমন্ত্রীর ‘মন কি বাত’-এ আফগানদের ঐতিহাসিক টেস্ট
Next articleদুর্ঘটনায় প্রাণ হারালেন ৯ অটোযাত্রী